Twee vermeende gewapende transitorowers vas in Kaapstad | Maroela Media
'n Veiligheidswag is beseer en twee verdagtes, van wie een geskiet is, is in hegtenis geneem ná 'n transitorooftog naby Forestrylaan in Eersterivier in Kaapstad.
'n Groep gewapende mans het Saterdagmiddag omstreeks 15:00 toegeslaan op 'n kontant-in-transitovoertuig. Die bestuurder is in die been gewond, het brig. Vishnu Naidoo, woordvoerder van die polisie, Sondag gesê.
"Hulle het die twee veiligheidswagte oorrompel en hul vuurwapens gesteel. Hulle het daarna die agterdeur van die voertuig oopgeblaas en met 'n onbekende bedrag kontant gevlug."
'n Polisiebeampte, wat nie aan diens was nie, het die voorval aanskou en hulp ontbied. 'n Polisiekaptein saam met sy span van Blue Downs het op die voorval reageer. "Daar was 'n skietery tussen die polisiebeamptes en die verdagtes. Van die verdagtes het te voet gevlug en ander in voertuie. Polisiebeamptes het twee verdagtes, onderskeidelik 34 en 47 jaar oud, in hegtenis geneem. Die 34-jarige verdagte is in die bolyf geskiet."
Die beamptes het ook 'n aanvalsgeweer en 'n pistool, waarvan die reeksnommers verwyder is, in die veld gevind waardeur die verdagtes gevlug het. Die span het ook drie voertuie in 'n nabygeleë begraafplaas gevind. Dit was 'n Mercedes Benz wat as gesteel aangemeld is, 'n Hyundai Tucson en 'n Ford Fiesta. Die Ford Fiesta en Hyundai word nog ondersoek om te bepaal aan wie die motors behoort. Die direktoraat vir prioriteitsmisdaadondersoeke (die Valke) stel verder ondersoek in, het Naidoo bevestig.
Lt.genl. John Sitole, nasionale polisiekommissaris, het beveel dat 'n 72-uur-aktiveringsplan gemobiliseer word. Dit beteken dat verskeie eenhede van die polisie en hulpbronne, insluitend lede van misdaadintelligensie, forensiese kenners, speurders en ander eenhede by die ondersoek betrokke sal wees.